Letizia Jaccheri

Maria Letizia Jaccheri (født 24. februar 1965 i Pisa) er en italiensk-norsk informatiker. Hun er professor ved Institutt for datateknologi og informatikk ved NTNU i Trondheim. Hun er leder for prosjektet Idun – fra ph.d. til professor ved Fakultet for informasjonsteknikk og elektronikk (IE-fakultetet) ved NTNU. Prosjektet, som er et av Forskningsrådets BALANSE-prosjekter, skal motivere kvinnelige studenter innen IT-fag til å velge å ta doktorgrad og satse på en karriere som professor. I 2019 ble Jaccheri tildelt prisen «Årets døråpner» for sin innsats «… som primus motor og leder for Idun-prosjektet». «Årets døråpner» er et samarbeid mellom Visit Trondheim, Næringsforeningen, Sparebank1 og Trondheim kommune.

Utdannelse og karriere 
Jaccheri har sin utdannelse fra Italia, med en mastergrad i informatikk fra Università di Pisa i 1988, og en ph.d. i programvareutvikling fra Politecnico di Torino i 1995. 

Etter doktorgraden arbeidet hun som forsker ved Politecnico di Torino til 1997. Da ble hun ansatt ved NTNU, i første omgang som førsteamanuensis, og i 2002 som professor ved Institutt for datateknikk og informasjonsvitenskap (senere Institutt for datateknologi og informatikk) ved NTNU.  

I perioden 2013–2017 var hun instituttleder samme sted. Fra 2007 til 2009 var hun i tillegg professor II ved Universitetet i Oslo, og fra 2019 er hun professor II ved Institutt for informatikk ved Universitetet i Tromsø – Norges arktiske universitet.

Publikasjoner 
Per 2018 hadde hun publisert mer enn 200 papers og artikler i internasjonale konferanser og tidsskrifter.

 Jaccheris profil i Google Scholar, med antall publikasjoner, h-indeks og antall siteringer
 Jaccheris profil i dblp: Computer Science Bibliography

Erindringsbok og barnebok 
I tillegg til sitt faglige forfatterskap, har Jaccheri både skrevet en erindringsbok og en barnebok, begge relatert til hennes fagområder.

Boken Cuore e computer ble utgitt på italiensk i 2003, og i 2006 kom den norske versjonen: Kjærlighet og computer. Boken er en personlig fortelling om Jaccheris første to tiår med datamaskiner, og dermed også om datateknologiens utvikling fra 1983 til 2003.

I 2016 utkom barneboken Den lille dørfruen Tappetina, om algoritmer som forbedrer verden. Tappetina er italiensk for «liten dørmatte» og Tappetina veksler mellom å være «dørmatte» og superhelten Doory Mentor. Superhelten er ikke av den typen som kan fikse alt selv, hun er mentoren som hjelper andre. Boken utkom først på italiensk, men er siden oversatt til engelsk og norsk. Den er dedisert til alle «dørmatter», med ønske om at de må bli mentorer og hjelpe andre opp og fram.

Medlemskap og verv 
Hun har vært aktivt medlem av Association for Computing Machinery (ACM) i mer enn et tiår (per 2020), og har bidratt på deres konferanser og workshops, i tillegg til å være kvalitetssjekker (peer reviewer) for konferanser og tidsskrifter.

Fra 2015 til 2018 var hun medlem av styret i Reply SPA, et italiensk IT-selskap med 6000 ansatte på verdensbasis.

Siden 2017 er hun senior member av Institute of Electrical and Electronics Engineers (IEEE).

Formidling og kulturbidrag 
Jaccheri er opptatt av formidling, og har flere ganger vært intervjuet i TV (bl.a. NRKs Schrödingers katt, 2008 og Rai International On Line, 2004), aviser og tidsskrifter, i tillegg til at hun selv har skrevet kronikker. 

Hun har også vært aktiv i flere kulturarrangementer, som Ungdommens litteraturfestival, Trondheim (2006), lydinstallasjonen «Flyndre» av Øyvind Brandtsegg, Inderøy (2006–2016) og Trondheim Matchmaking (2003 og 2006).

Hedersbevisninger 

 2006 – «Årets formidler» ved Fakultet for informasjonsteknologi, matematikk og elektroteknikk (IME-fakultetet; senere IE-fakultetet).
2018 – ACM Distinguished Speaker (Association for Computing Machinery). Det finnes ca. 100 ACM Distinguished Speakers på verdensbasis. 
2021 – ODA Award Woman.

Referanser

Eksterne lenker 

 

Professorer ved NTNU
Personer fra Pisa